CELEX: 52021PC0209
Language: ro
Date: 2021-04-29
Title: Propunere de DECIZIE DE PUNERE ÎN APLICARE A CONSILIULUI de autorizare a Țărilor de Jos să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE

COMISIA EUROPEANĂ
            Bruxelles, 29.4.2021
            COM(2021) 209 final
            2021/0108(NLE)
            Propunere de
            DECIZIE DE PUNERE ÎN APLICARE A CONSILIULUI 
            de autorizare a Țărilor de Jos să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               
                  Impozitarea produselor energetice și a energiei electrice în Uniune este reglementată de Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                     1
                   („Directiva privind impozitarea energiei” sau „directiva”).
               
               
                  În conformitate cu articolul 19 alineatul (1) din directivă, pe lângă dispozițiile prevăzute în special la articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri ale nivelului de impozitare din motive de politică specifice.
               
               
                  Țările de Jos au solicitat autorizarea de a aplica, pentru o perioadă de șase ani, o rată redusă de impozitare pentru energia electrică furnizată instalațiilor electrice terestre care alimentează cu energie electrică navele aflate la dană, altele decât ambarcațiunile private de agrement. Obiectivul prezentei propuneri este de a acorda autorizația respectivă printr-o derogare valabilă, conform solicitării, până la 30 iunie 2027. 
               
               
                  Prin scrisoarea din 10 august 2020, autoritățile neerlandeze au informat Comisia cu privire la intenția lor de a aplica măsura respectivă.
               
               
                  Țările de Jos solicită autorizarea de a aplica o rată redusă de impozitare de 0,50 EUR/MWh, egală cu rata minimă de impozitare pentru furnizarea de energie electrică instalațiilor care alimentează cu energie electrică integral sau aproape integral (în proporție de cel puțin 90 %) navele care nu sunt ambarcațiuni private de agrement. Rata redusă se va aplica numai în cazul în care instalația are o conexiune directă la rețeaua electrică, pentru a asigura aplicarea corectă a ratei reduse.
               
               
                  Perioada de valabilitate solicitată este cuprinsă între 1 iulie 2021 și 30 iunie 2027, încadrându-se în intervalul maxim permis de articolul 19 din Directiva privind impozitarea energiei.
               
               
                  Această reducere urmărește să ofere un stimulent economic pentru introducerea și utilizarea energiei electrice furnizate din rețeaua terestră, pentru a contribui la sustenabilitatea porturilor și a transportului și pentru a reduce poluarea aerului în orașele portuare, a îmbunătăți calitatea aerului la nivel local și a reduce zgomotul, în beneficiul sănătății locuitorilor.
               
               
                  Un al obiectiv al măsurii care urmează să fie aplicată de Țările de Jos este reducerea impactului global al transportului naval asupra mediului.
               
               
                  Prin intermediul măsurii propuse, Țările de Jos doresc să acorde un stimulent pentru utilizarea energiei electrice furnizate din rețeaua terestră, care este considerată a fi o alternativă mai puțin poluantă la producerea de energie electrică la bordul navelor aflate la dană într-un port. După cum se indică în cerere, rata redusă pentru beneficiari va fi de 0,50 EUR/MWh. Aceasta este rata minimă pentru energia electrică, astfel cum se specifică la articolul 10 alineatul (1) și în tabelul C din anexa I la directivă. Datorită structurii degresive a taxei pe energie, avantajul relativ va fi mai mare pentru operatorii (și utilizatorii) de instalații cu un consum relativ scăzut. 
               
               
                  Pe de altă parte, în conformitate cu articolul 14 alineatul (1) litera (c) din Directiva privind impozitarea energiei, statele membre trebuie să scutească produsele energetice utilizate pentru producția de energie electrică la bordul navelor aflate la dană în porturi, precum și energia electrică produsă. Scutirea se poate aplica și în cazul produselor energetice utilizate pentru producția de energie electrică la bordul navelor pe căile navigabile interioare, precum și al energiei electrice produse, în conformitate cu articolul 15 alineatul (1) litera (f) din directivă, care a fost transpusă în legislația neerlandeză. 
               
               
                  Autoritățile neerlandeze au indicat că reducerea fiscală se aplică tuturor navelor, altele decât ambarcațiunile private de agrement, în sensul că toate navele implicate în navigația comercială, indiferent de dimensiune sau de pavilion, pot beneficia de reducerea fiscală. În anumite porturi este interzisă utilizarea generatoarelor pentru transportul pe căi navigabile interioare.
               
               
                  După cum se indică în cerere, în sectorul navigației interioare, majoritatea celor aproximativ 12 500 de nave de transport pe căile navigabile interioare, naționale și internaționale, utilizează energia electrică furnizată din rețeaua terestră, care este disponibilă în majoritatea danelor de-a lungul coridoarelor principale. În prezent, în sectorul maritim există foarte puține instalații electrice terestre, utilizarea energiei electrice furnizate de acestea de către navele maritime mai mari fiind limitată la o singură navă RoRo și la navele de pescuit (traulere) din porturile Scheveningen și IJmuiden. Cu toate acestea, autoritățile neerlandeze intenționează să sporească disponibilitatea energiei electrice furnizate din rețeaua terestră pentru navele maritime.
               
            
            
               Măsura nu este disponibilă pentru întreprinderile care se confruntă cu dificultăți financiare sau pentru întreprinderile care fac obiectul unor ordine de recuperare pe baza unei decizii anterioare a Comisiei prin care o măsură de ajutor este declarată ilegală și incompatibilă cu piața internă.
            
            
               Cheltuielile bugetare anuale sunt estimate la 1 milion EUR.
            
            
               
                  Țările de Jos au solicitat acordarea autorizației până la 30 iunie 2027, începând cu 1 iulie 2021, în termenul maxim prevăzut la articolul 19 alineatul (2) din directivă.
               
               
                  Prin reducerea taxei, Țările de Jos doresc să acorde operatorilor relevanți un stimulent în vederea dezvoltării și utilizării energiei electrice furnizate din rețeaua terestră, în scopul reducerii emisiilor atmosferice și a zgomotului produse de arderea combustibililor de către navele aflate la dană, precum și a emisiilor de CO2. Aplicarea unei rate reduse a taxei ar consolida competitivitatea energiei electrice furnizate din rețeaua terestră în raport cu arderea păcurii grele la bord, care este scutită de taxe. 
               
            
         
         
            
               •Coerența cu dispozițiile existente în domeniul de politică vizat
            
            
               
                  Impozitarea energiei electrice este reglementată prin Directiva 2003/96/CE privind impozitarea energiei, în special de articolul 10. Articolul 14 alineatul (1) litera (c) prevede o scutire fiscală obligatorie pentru produsele energetice utilizate pentru navigație și pentru energia electrică produsă la bordul unei ambarcațiuni. Articolele 5, 15 și 17 prevăd posibilitatea statelor membre de a aplica diferențieri fiscale, inclusiv scutiri și reduceri, pentru anumite utilizări ale energiei electrice. Aceste dispoziții nu prevăd însă, ca atare, reducerea impozitării energiei electrice furnizate din rețeaua terestră.
               
               
                  Măsura constituie ajutor de stat și intră în domeniul de aplicare al legislației UE privind acest aspect, în special al Regulamentului (UE) nr. 651/2014 al Comisiei
                     2
                  .
               
            
            
               Dispoziții ale Directivei privind impozitarea energiei
            
            
               
                  Articolul 19 alineatul (1) primul paragraf din directivă are următorul conținut: 
               
               
                  Pe lângă dispozițiile prevăzute în articolele anterioare, în special articolele 5, 15 și 17, Consiliul, hotărând în unanimitate la propunerea Comisiei, poate autoriza orice stat membru să introducă alte scutiri sau reduceri din motive de politică specifice.
               
               
                  Prin intermediul acestei reduceri fiscale, autoritățile neerlandeze urmăresc obiectivul de a promova o modalitate mai puțin dăunătoare pentru mediu de satisfacere a necesităților de energie electrică a navelor pe durata în care se află la dană în port și implicit de a îmbunătăți calitatea aerului la nivel local și de a reduce zgomotul. Comisia a recomandat deja utilizarea energiei electrice furnizate din rețeaua terestră ca alternativă la producerea de energie electrică la bordul navelor aflate la dană, recunoscând astfel avantajele pentru mediu ale măsurii
                     3
                  . Beneficiarilor li s-ar aplica, în temeiul Directivei privind impozitarea energiei, rata minimă de impozitare a energiei electrice la nivelul UE, de 0,50 EUR/MWh, care poate contribui la realizarea obiectivelor de politică declarate.
               
               
                  Posibilitatea de a introduce un tratament fiscal favorabil pentru energia electrică furnizată din rețeaua terestră poate fi avută în vedere conform articolului 19 din directivă, deoarece scopul său este acela de a permite statelor membre să introducă noi scutiri sau reduceri din motive de politică specifice. 
               
               
                  Țările de Jos au solicitat ca măsura să se aplice pentru perioada maximă permisă de articolul 19 alineatul (2) din directivă, și anume 6 ani. În principiu, perioada de aplicare a derogării trebuie să fie suficient de lungă astfel încât operatorii portuari și furnizorii de energie electrică să nu fie descurajați să demareze sau să continue să efectueze investițiile necesare în instalații de energie electrică furnizată din rețeaua terestră. Această perioadă va oferi securitatea juridică maximă posibilă și operatorilor navelor, care trebuie să își planifice investițiile în echipamentele de la bord. 
               
            
            
               Totuși, derogarea nu trebuie să submineze evoluțiile viitoare ale cadrului juridic existent și trebuie să ia în considerare revizuirea iminentă a Directivei privind impozitarea energiei și posibila adoptare de către Consiliu a unui act juridic bazat pe o propunere a Comisiei de modificare a Directivei privind impozitarea energiei. Această revizuire urmează evaluării Directivei privind impozitarea energiei
                  4
                și concluziilor Consiliului privind cadrul UE pentru impozitarea energiei din 28 noiembrie 2019
                  5
               . În concluziile sale, Consiliul a invitat Comisia să analizeze și să evalueze opțiunile posibile în vederea publicării în timp util a unei propuneri de revizuire a Directivei privind impozitarea energiei și a cerut, de asemenea, Comisiei să acorde o atenție deosebită domeniului de aplicare al directivei, ratelor minime și reducerilor și scutirilor fiscale specifice. 
            
            
            
               În aceste condiții, deși pare oportun să se acorde autorizația pentru perioada solicitată, este necesar ca valabilitatea derogării să fie condiționată de începerea aplicării dispozițiilor generale din acest domeniu înainte de sfârșitul lunii iunie 2027. 
            
            
            
               
                  Norme privind ajutoarele de stat
               
               
                  Rata redusă de impozitare, de 0,50 EUR/MWh, avută în vedere de autoritățile neerlandeze corespunde nivelului minim de impozitare a energiei electrice pentru uz comercial la nivelul UE în temeiul articolului 10 din Directiva 2003/96/CE. 
               
               
                  Astfel, măsura pare să intre sub incidența articolului 44 din Regulamentul (UE) nr. 651/2014 al Comisiei (RGECA), care prevede condițiile în care ajutoarele sub formă de reduceri ale taxelor de mediu în temeiul Directivei 2003/96/CE pot fi exceptate de la obligațiile de notificare a ajutoarelor de stat. Cu toate acestea, nu se poate stabili în acest stadiu dacă toate condițiile prevăzute în regulamentul respectiv sunt îndeplinite și propunerea de decizie de punere în aplicare a Consiliului nu aduce atingere obligației statului membru de a asigura respectarea normelor privind ajutoarele de stat, în special în cazul ajutoarelor exceptate, care intră sub incidența Regulamentului (UE) nr. 651/2014 al Comisiei. 
               
               
                  După cum indică în cererea lor, autoritățile neerlandeze vor informa Comisia cu privire la măsură în termen de 20 zile lucrătoare de la intrarea în vigoare a acesteia.
               
            
            
               •Coerența cu alte politici ale Uniunii
            
            
               
                  Politica privind mediul și schimbările climatice
               
               
                  Măsura solicitată vizează în principal politica UE privind mediul și schimbările climatice. În măsura în care va ajuta la reducerea arderii de combustibili de rezervor la bordul navelor aflate în port, aceasta va contribui la obiectivul de îmbunătățire a calității aerului la nivel local și de reducere a zgomotului. La articolul 13, Directiva 2008/50/CE privind calitatea aerului înconjurător
                     6
                   impune statelor membre obligația de a se asigura că nivelurile mai multor poluanți atmosferici sunt menținute sub valorile-limită, iar valorile-țintă și alte standarde de calitate a aerului stabilite în directivă sunt respectate. În temeiul acestor obligații, statele membre trebuie să găsească soluții la probleme precum emisiile navelor aflate la dană în porturi, în cazul în care acest lucru este relevant, și se preconizează că în porturile care se confruntă cu aceste probleme utilizarea energiei electrice furnizate din rețeaua terestră este încurajată ca parte a strategiei globale în domeniul calității aerului. Utilizarea energiei electrice furnizate din rețeaua terestră este, de asemenea, încurajată prin Directiva (UE) 2016/802
                     7
                  , care reglementează conținutul de sulf din combustibilii marini. Acest lucru ar contribui totodată la respectarea cerințelor privind depunerile de azot în temeiul Directivei 92/43/CEE privind conservarea habitatelor naturale și a speciilor de faună și floră sălbatică. În această privință, autoritățile neerlandeze se așteaptă ca emisiile locale de poluanți atmosferici (NOx, SOx, PM10, PM2.5) provenind din generarea de energie electrică la bord să poată fi reduse cu 95 % prin utilizarea energiei electrice furnizate din rețeaua terestră.
               
            
         
         
            
               
                  Măsura ar încuraja utilizarea energiei electrice furnizate din rețeaua terestră pentru a contribui la asigurarea unor activități sustenabile în porturi și în transportul maritim. Ea este în concordanță cu ambițiile politice ale UE. Utilizarea energiei electrice furnizate din rețeaua terestră în porturile europene este una dintre măsurile propuse pentru atingerea obiectivelor ambițioase stabilite în Pactul verde european.
               
               
                  De asemenea, este probabil ca măsura să conducă la reducerea emisiilor de CO2 în măsura în care mixul energetic al rețelei terestre generează, datorită unei eficiențe mai ridicate a sistemului și a diferenței dintre combustibilii utilizați, mai puțin dioxid de carbon decât energia electrică produsă la bord prin arderea de păcură grea. În această privință, autoritățile neerlandeze au subliniat că, în timp ce economiile reale de emisii de CO2 depind de calitatea energiei electrice utilizate, ținând cont de mixul energetic din Țările de Jos, economiile estimate s-ar situa între 28% și 67%, în funcție de sarcina generatorului, această proporție urmând să crească în viitor.
               
               
                  Politica energetică
               
               
                  Măsura este conformă cu Directiva 2014/94/UE privind instalarea infrastructurii pentru combustibili alternativi
                     8
                  , care abordează problema implantării de instalații pentru furnizare de energie electrică din rețeaua terestră în porturi, în cazul în care există cerere pentru astfel de instalații, iar costurile nu sunt disproporționate în raport cu beneficiile, inclusiv cu beneficiile pentru mediu. Acesta a fost, de asemenea, recunoscut ca fiind un obiectiv de interes comun pentru acordarea ajutoarelor de stat în temeiul articolului 107 alineatul (1) din TFUE
                     9
                  .
               
               
                  Trebuie reamintit faptul că un motiv important pentru care energia electrică furnizată din rețeaua terestră se află pe o poziție nefavorabilă din punct de vedere competitiv este acela că soluția alternativă, adică energia electrică produsă la bordul navelor acostate în porturile maritime, se bucură în prezent de o scutire totală netă de taxe: nu doar păcura grea arsă pentru producerea de energie electrică este scutită de impozitare, fapt care corespunde situației normale prevăzute la articolul 14 alineatul (1) litera (a) din Directiva 2003/96/CE, ci și energia electrică produsă la bordul navelor [a se vedea articolul 14 alineatul (1) litera (c) din Directiva 2003/96/CE]. Deși această din urmă scutire ar putea fi considerată, în sine, dificil de reconciliat cu obiectivele de mediu ale Uniunii, ea reprezintă rezultatul unor considerații de ordin practic. De fapt, impozitarea energiei electrice produse la bord ar impune declararea de către proprietarul navei – adesea stabilit într-o țară terță – sau de către operator a cantității de energie consumate. Totodată, declarația ar trebui să stabilească proporția de energie electrică consumată în apele teritoriale ale statului membru în care trebuie plătită taxa. Pentru proprietarii de nave, obligația de a face astfel de declarații, pentru fiecare stat membru ale cărui ape teritoriale sunt vizate, ar însemna o sarcină administrativă enormă. Considerații analoge se aplică navigației interioare și tratamentului fiscal facultativ prevăzut la articolul 15 alineatul (1) litera (f) din directivă (pus în aplicare de Țările de Jos). În aceste condiții, poate fi justificat să nu se penalizeze alternativa mai puțin poluantă a utilizării energiei electrice furnizate din rețeaua terestră, permițându-se Țărilor de Jos să aplice o rată de impozitare redusă.
               
               
                  Politica în domeniul transporturilor
               
               
                  Măsura este conformă cu Recomandarea 2006/339/CE a Comisiei privind promovarea utilizării energiei electrice furnizate din rețeaua terestră de către nave aflate la dană în porturile Uniunii
                     10
                   și cu Comunicarea Comisiei privind obiectivele strategice și recomandările pentru politica UE în domeniul transportului maritim
                     11
                  .
               
               
                  Piața internă și concurența loială
               
               
                  Din punctul de vedere al pieței interne și al concurenței loiale, măsura nu face decât să reducă distorsiunea fiscală existentă între două surse concurente de energie electrică pentru nave aflate la dană, adică între producerea de energie la bord și utilizarea energiei electrice furnizate din rețeaua terestră, distorsiune determinată de scutirea fiscală pentru păcura grea.
               
               
                  În ceea ce privește concurența dintre operatorii de nave, trebuie menționat în primul rând faptul că în prezent există puține nave care utilizează în scopuri comerciale energia electrică furnizată din rețeaua terestră. Prin urmare, ar putea apărea denaturări semnificative ale concurenței numai între navele care beneficiază de măsura solicitată prin trecerea la utilizarea energiei electrice furnizate din rețeaua terestră și alte nave care continuă să utilizeze energia produsă la bord. Cu toate că proiecțiile precise de costuri depind în mod crucial de evoluțiile prețului petrolului și sunt, așadar, dificil de realizat, cele mai recente evaluări disponibile indică faptul că, în ansamblu, în cele mai multe cazuri, nici măcar scutirea fiscală totală nu ar reduce costurile operaționale ale utilizării energiei electrice furnizate din rețeaua terestră sub nivelul costurilor producerii de energie la bord
                     12
                  . Prin urmare, aceasta nu ar reprezenta, în niciun caz, un avantaj concurențial semnificativ pentru operatorii de nave care utilizează energia electrică furnizată din rețeaua terestră față de cei care utilizează energia produsă la bord. În cazul de față, având în vedere că Țările de Jos vor respecta nivelul minim de impozitare prevăzut de Directiva 2003/96/CE pentru energia electrică pentru uz comercial, este cu atât mai puțin probabil să se producă o denaturare semnificativă de tipul celei menționate mai sus. 
               
               
                  În plus, astfel cum s-a menționat deja, operatorii de nave care primesc energie electrică furnizată din rețeaua terestră impozitată la nivelul minim prevăzut în Directiva 2003/96/CE nu obțin, în principiu, un avantaj economic în raport cu operatorii care își generează propria energie electrică la bord, deoarece această energie electrică este scutită de impozit. O rată redusă pentru energia electrică furnizată din rețeaua terestră va diminua diferența de tratament fiscal între energia electrică furnizată din rețeaua terestră și produsele energetice (minerale) utilizate pentru a genera energie electrică la bord.
               
               
                  Furnizorii de energie electrică sunt supuși taxei pe energie și suprataxei pe energia durabilă (Opslag Duurzame Energie, ODE). În declarația lor fiscală privind energia, aceștia aplică direct rata redusă. Beneficiarii direcți sunt operatorii instalațiilor care furnizează energie electrică navelor aflate la dană. Se preconizează că operatorii vor transfera integral sau parțial avantajul financiar către utilizatorii de energie electrică furnizată din rețeaua terestră, care sunt proprietarii navelor de transport pe căile navigabile interioare și ai navelor maritime. Utilizatorii existenți și reprezentanții acestora vor insista ca autoritățile portuare să aibă interesul de a spori atractivitatea financiară a energiei electrice furnizate din rețeaua terestră pentru utilizatori.
               
               
                  În plus, accesul la energia electrică furnizată din rețeaua terestră va fi disponibil pentru navele în cauză indiferent de pavilionul lor, fără a conduce la un tratament fiscal mai avantajos al operatorilor economici naționali în raport cu concurenții lor din alte state membre ale UE.
               
               
                  În ceea ce privește concurența dintre porturi, se poate estima că orice potențial impact asupra comerțului dintre statele membre care ar putea rezulta din modificarea rutelor navelor cu scopul de a profita de posibilitatea de a consuma energie electrică furnizată din rețeaua terestră la o rată redusă a taxei va fi neglijabil. În situația în care, așa cum se arată mai sus, este foarte puțin probabil, cel puțin pe termen scurt, ca utilizarea energiei furnizate din rețeaua terestră să devină mai economică decât producerea de energie la bord în pofida reducerii fiscale, este, în același timp, foarte puțin probabil ca reducerea fiscală pentru energia electrică furnizată din rețeaua terestră să denatureze în mod semnificativ concurența dintre porturi prin faptul că determină navele să își schimbe itinerariul în funcție de disponibilitatea acestei opțiuni. Autoritățile neerlandeze susțin că alegerea portului depinde mai degrabă de destinația încărcăturii decât de costurile reduse de acostare la dană datorate reducerii taxei pentru energia electrică furnizată din rețeaua terestră. 
               
               
                  Dat fiind intervalul de timp pentru care se propune autorizația de a aplica o rată redusă de impozitare, este puțin probabil ca analiza efectuată la punctele anterioare să evolueze înainte de data expirării măsurii, cu excepția cazului în care vor exista modificări semnificative ale cadrului și situației actuale.
               
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               
                  Articolul 19 din Directiva 2003/96/CE a Consiliului.
               
            
            
               •Subsidiaritate (în cazul competențelor neexclusive) 
            
            
               
                  Domeniul fiscalității indirecte reglementat de articolul 113 din TFUE nu ține, în sine, de competența exclusivă a Uniunii Europene în sensul articolului 3 din TFUE.
               
            
         
         
            
               
                  Cu toate acestea, în temeiul articolului 19 din Directiva 2003/96/CE, Consiliul a primit competența exclusivă, în virtutea legislației secundare, de a autoriza un stat membru să introducă și alte scutiri sau reduceri în sensul dispoziției respective. Prin urmare, statele membre nu se pot substitui Consiliului. În consecință, principiul subsidiarității nu este aplicabil în cazul prezentei decizii de punere în aplicare. În orice caz, întrucât nu este un proiect de act legislativ, prezentul act nu trebuie transmis parlamentelor naționale în temeiul Protocolului nr. 2 la tratate, pentru verificarea conformității cu principiul subsidiarității.
               
            
            
               •Proporționalitate
            
            
               
                  Propunerea respectă principiul proporționalității. Reducerea fiscală nu depășește ceea ce este necesar pentru atingerea obiectivului urmărit.
               
            
            
               •Alegerea instrumentului
            
            
               
                  Instrumentul propus este o decizie de punere în aplicare a Consiliului. Articolul 19 din Directiva 2003/96/CE prevede numai acest tip de măsură.
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Evaluări ex-post/verificarea adecvării legislației existente
            
            
               
                  Măsura nu impune o evaluare a legislației existente.
               
            
            
               •Consultări cu părțile interesate
            
            
               
                  Prezenta propunere se bazează pe o cerere înaintată de Țările de jos și se referă doar la acest stat membru.
               
            
            
               •Obținerea și utilizarea expertizei
            
            
               
                  Nu a fost necesar să se recurgă la expertiză externă.
               
            
            
               •Evaluarea impactului
            
            
               
                  Prezenta propunere se referă la acordarea unei autorizări unui stat membru, la cererea acestuia, și nu necesită efectuarea unei evaluări a impactului.
               
               
                  Informațiile furnizate de Țările de Jos sugerează că măsura va avea un impact limitat asupra veniturilor fiscale, iar rata de impozitare pentru energia electrică furnizată din rețeaua terestră va fi în continuare superioară ratei minime de impozitare stabilite în Directiva 2003/96/CE. Țările de Jos se așteaptă ca această măsură să aibă un impact pozitiv asupra îndeplinirii obiectivelor de mediu, în special în ceea ce privește îmbunătățirea calității aerului la nivel local și reducerea zgomotului în orașele portuare.
               
               
                  Mai exact, pe baza unei estimări a cheltuielilor fiscale din cadrul măsurii, autoritățile neerlandeze preconizează, pentru anii următori, o pierdere de 1 milion EUR pe an. 
               
               
                  În același timp, beneficiile pentru mediu pot fi semnificative. Autoritățile neerlandeze au subliniat că, deși economiile reale de emisii de CO2 depind de calitatea energiei electrice utilizate, economiile estimate s-ar situa între 28 și 67%, în funcție de sarcina generatorului, această proporție urmând să crească în viitor. În plus, autoritățile neerlandeze se așteaptă ca emisiile locale de poluanți atmosferici provenite din generarea de energie electrică la bord să fie reduse cu 95%; zgomotul, vibrațiile și depunerile de azot ar putea, de asemenea, să se reducă în mod semnificativ.
               
            
            
               •Adecvarea reglementărilor și simplificarea
            
            
               
                  Măsura nu prevede o simplificare. Ea se bazează pe o cerere înaintată de Țările de Jos și se referă doar la acest stat membru.
               
            
            
               •Drepturi fundamentale
            
         
         
            
               
                  Măsura nu privește drepturile fundamentale.
               
            
            
               4.IMPLICAȚII BUGETARE
            
            
               
                  Această măsură nu impune Uniunii nicio sarcină financiară sau administrativă. Prin urmare, propunerea nu are implicații asupra bugetului Uniunii Europene.
               
            
            
               5.ALTE ELEMENTE
            
            
               •Planuri de punere în aplicare și mecanisme de monitorizare, evaluare și raportare
            
            
               
                  Nu este necesar un plan de punere în aplicare. Prezenta propunere se referă la o autorizație de reducere a unei taxe pentru un singur stat membru, la cererea acestuia. Autorizația este acordată pentru o perioadă limitată, până la data de 30 iunie 2027. Rata de impozitare aplicabilă va fi egală cu nivelul minim de impozitare stabilit prin Directiva privind impozitarea energiei. Măsura poate fi evaluată în cazul unei cereri de reînnoire după expirarea perioadei de valabilitate.
               
            
            
               •Documente explicative (pentru directive)
            
            
               
                  Propunerea nu necesită documente explicative privind transpunerea. 
               
            
            
               •Explicații detaliate cu privire la dispozițiile specifice ale propunerii
            
            
               
                  Articolul 1 prevede că Țărilor de Jos li se va permite să aplice o rată redusă a taxei la energia electrică furnizată în mod direct navelor, altele decât ambarcațiunile private de agrement, care sunt ancorate în porturi („energie electrică furnizată din rețeaua terestră”). Rata de impozitare nu trebuie să fie mai mică de 0,50 EUR/MWh, adică nivelul minim de impozitare a energiei electrice pentru utilizare comercială prevăzut în directivă. Nu va fi posibil să se furnizeze energie electrică la o rată redusă pentru ambarcațiunile private de agrement, astfel cum sunt definite la articolul 14 alineatul (1) litera (c) al doilea paragraf din Directiva 2003/96/CE.
               
               
                  Articolul 2 prevede că autorizația solicitată se acordă începând cu 1 iulie 2021, până la 30 iunie 2027, conform solicitării Țărilor de Jos, în limita perioadei maxime de șase ani permisă de directivă.
               
            
            
               2021/0108 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               de autorizare a Țărilor de Jos să aplice o rată redusă a taxei pentru energia electrică furnizată în mod direct navelor aflate la dană într-un port, în conformitate cu articolul 19 din Directiva 2003/96/CE
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, 
            
            
               având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității
                  13
               , în special articolul 19,
            
            
               având în vedere propunerea Comisiei Europene,
            
            
               întrucât:
            
         
         
            
               (1)Prin scrisoarea din 10 august 2020, Țările Jos au solicitat autorizația de a aplica o rată redusă a taxei pentru energia electrică furnizată în mod direct navelor de transport pe căile navigabile interioare și maritime aflate la dană într-un port („energie electrică furnizată din rețeaua terestră”), în conformitate cu articolul 19 alineatul din Directiva 2003/96/CE. 
            
            
               (2)Prin rata redusă a taxei pe care intenționează să o aplice, Țările de Jos urmăresc promovarea în continuare a implementării și a utilizării energiei electrice furnizate din rețeaua terestră. Utilizarea acestui tip de energie electrică este considerată a fi o modalitate mai puțin dăunătoare pentru mediu de a satisface necesarul de energie electrică al navelor aflate la dană în porturi, în comparație cu arderea păcurii grele pe navele respective.
            
            
               (3)În măsura în care utilizarea energiei electrice furnizate din rețeaua terestră permite evitarea emisiilor de poluanți atmosferici rezultați din arderea păcurii grele de către navele aflate la dană, acest lucru contribuie la îmbunătățirea calității aerului la nivel local în orașele portuare și la reducerea zgomotului. În condițiile specifice ale structurii de producție a energiei electrice din Țările de Jos, se estimează că utilizarea energiei electrice furnizate din rețeaua terestră în locul energiei electrice generate prin arderea de păcură grea va reduce în special emisiile de CO2, de alți poluanți atmosferici și zgomotul. Prin urmare, se așteaptă ca această măsură să contribuie la obiectivele politicilor Uniunii în materie de mediu, sănătate și schimbări climatice.
            
            
               (4)Autorizarea Țărilor de Jos în vederea aplicării unei rate reduse a taxei pentru energia electrică furnizată din rețeaua terestră nu depășește ceea ce este necesar pentru intensificarea utilizării acestui tip de energie electrică, deoarece producerea de energie electrică la bord va rămâne, în majoritatea cazurilor, soluția alternativă cea mai competitivă. Din același motiv și din cauza gradului relativ redus în prezent de pătrundere pe piață a tehnologiei, este puțin probabil ca măsura să conducă la denaturarea semnificativă a concurenței pe durata sa de aplicare și, așadar, nu va influența în mod negativ buna funcționare a pieței interne.
            
            
               (5)În conformitate cu articolul 19 alineatul (2) din Directiva 2003/96/CE, fiecare autorizație acordată în temeiul respectivului articol trebuie să fie strict limitată în timp. Pentru a se asigura că perioada de autorizare este suficient de lungă pentru a nu descuraja operatorii economici relevanți să facă investițiile necesare, este oportun să se acorde autorizația de la 1 iulie 2021 până la 30 iunie 2027. Cu toate acestea, autorizația trebuie să înceteze să se aplice de la data aplicării oricăror dispoziții generale privind avantajele fiscale pentru energia electrică furnizată din rețeaua terestră adoptate de Consiliu în temeiul articolului 113 sau al oricărei alte dispoziții relevante din Tratatul privind funcționarea Uniunii Europene, în cazul în care aceste dispoziții devin aplicabile înainte de 30 iunie 2027.
            
            
               (6)Prezenta decizie nu aduce atingere aplicării normelor Uniunii privind ajutoarele de stat,
            
            
               ADOPTĂ PREZENTA DECIZIE: 
            
            
               Articolul 1
            
            
               Țările de Jos sunt autorizate să aplice o rată redusă a taxei pentru energia electrică furnizată în mod direct de instalațiile terestre de energie electrică navelor, altele decât ambarcațiunile private de agrement, aflate la dană în porturi, cu condiția respectării nivelurilor minime de impozitare menționate la articolul 10 din Directiva 2003/96/CE.
            
            
               Articolul 2
            
            
               Prezenta decizie se aplică de la 1 iulie 2021 până la 30 iunie 2027.
            
            
               Cu toate acestea, în cazul în care Consiliul, hotărând în temeiul articolului 113 sau al oricărei alte dispoziții pertinente din Tratatul privind funcționarea Uniunii Europene, adoptă norme generale privind avantajele fiscale pentru energia electrică furnizată din rețeaua terestră, aplicarea prezentei decizii încetează în ziua în care devin aplicabile respectivele norme generale.
            
            
               Articolul 3
            
            
               Prezenta decizie se adresează Regatului Țărilor de Jos.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 283, 31.10.2003, p. 51-70.
               
               
                  
                     (2)
                  
                        Regulamentul (UE) nr. 651/2014 al Comisiei din 17 iunie 2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat (JO L 187, 26.6.2014, p. 1-78).
               
               
                  
                     (3)
                  
                        Recomandarea 2006/339/CE a Comisiei din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (4)
                  
                        SWD(2019) 329 final.
               
               
                  
                     (5)
                  
                        Concluziile Consiliului din 28 noiembrie 2019, 14608/19, FISC 458. 
               
               
                  
                     (6)
                  
                        Directiva 2008/50/CE a Parlamentului European și a Consiliului din 21 mai 2008 privind calitatea aerului înconjurător și un aer mai curat pentru Europa (JO L 152, 11.6.2008, p. 1).
               
               
                  
                     (7)
                  
                        Directiva (UE) 2016/802 a Parlamentului European și a Consiliului din 11 mai 2016 privind reducerea conținutului de sulf din anumiți combustibili lichizi (JO L 132, 21.5.2016, p. 58-78).
               
               
                  
                     (8)
                  
                        Directiva 2014/94/UE a Parlamentului European și a Consiliului din 22 octombrie 2014 privind instalarea infrastructurii pentru combustibili alternativi (JO L 307, 28.10.2014, p. 1-20).
               
               
                  
                     (9)
                  
                        C(2014) 2231 final din 9 April 2014.
               
               
                  
                     (10)
                  
                        Recomandarea 2006/339/CE a Comisiei din 8 mai 2006 privind promovarea utilizării energiei electrice furnizate din rețeaua terestră de către nave aflate la dană în porturile comunitare (JO L 125, 12.5.2006).
               
               
                  
                     (11)
                  
                        Comunicarea Comisiei către Parlamentul European, către Consiliu, către Comitetul Economic și Social European și către Comitetul Regiunilor – Obiective strategice și recomandări pentru politica UE în domeniul transportului maritim până în 2018, COM(2009) 8 final din 21 ianuarie 2009.
               
               
                  
                     (12)
                  
                        A se vedea European Commission Directorate General Environment, Service Contract Ship Emissions: Assignment, Abatement and Market-based Instruments, Task 2a – Shore-Side Electricity (Contract de servicii privind atribuirea și reducerea emisiilor navelor, precum și instrumentele bazate pe piață, Sarcina 2a - Utilizarea rețelei terestre de energie electrică), august 2005 
                  http://ec.europa.eu/environment/air/pdf/task2_shoreside.pdf
                  . Analiza costurilor s-a realizat pentru trei porturi: Göteborg (Suedia), Juneau și Long Beach (SUA).
               
               
                  
                     (13)
                  
                        JO L 283, 31.10.2003, p. 51.